b"\n_START_ARTICLE_\nAlstom Citadis\n_START_PARAGRAPH_\nEl Citadis \xc3\xa9s una fam\xc3\xadlia de tramvies\xc2\xa0de pis baix constru\xc3\xaft per Alstom\xc2\xa0a\xc2\xa0La Rochelle (Fran\xc3\xa7a) i Barcelona. Un disseny est\xc3\xa0ndard i modular li permet incrementar la capacitat de transport de passatgers augmentant la seva longitud de 30 a 50 metres. Tamb\xc3\xa9 permet la personalitzaci\xc3\xb3, sent adaptable als gustos i necessitats del client. La fam\xc3\xadlia Citadis inclou tramvies parcialment de pis baix i tramvies 100% de pis baix, en versions amb tres, cinc i set m\xc3\xb2duls. Actualment m\xc3\xa9s de 1140 vehicles Citadis s'utilitzen en 28 ciutats tals com: Bordeus, Li\xc3\xb3, Montpeller, Orleans, la zona de Par\xc3\xads, Barcelona, Dubl\xc3\xadn, Madrid, Tenerife, Melbourne i Rotterdam. Entre els nous clients es troben la ciutat d'Istanbul, amb una comanda de 30 unitats, i Alger, on Alstom subministrar\xc3\xa0 41 tramvies Citadis per a la seva primera l\xc3\xadnia de tramvia que unir\xc3\xa0 el centre amb els nous barris de l'est.\n_START_SECTION_\nCitadis Dualis\n_START_PARAGRAPH_\nEl Citadis Dualis \xc3\xa9s un tipus de material rodant de tren tramvia constru\xc3\xaft per Alstom i derivat dels Citadis, desenvolupat al centre de producci\xc3\xb3 d'Alstom de Valenciennes. La seva arquitectura de tramvia li permet circular en ciutat i les seves prestacions de tren li permeten circular a m\xc3\xa9s de 100\xc2\xa0km/h a la perif\xc3\xa8ria. El concepte de tren tramvia ja ha atret la SNCF (l'operador p\xc3\xbablic franc\xc3\xa8s), que va col\xc2\xb7locar una primera comanda en 2007, els primers trens Citadis Dualis hauran d'entrar en servei al gener de 2010 a la xarxa de Nantes i, al mar\xc3\xa7 de 2010, a la xarxa de Li\xc3\xb3._NEWLINE_El concepte va ser desenvolupat inicialment a Alemanya, on Alstom ha posat en servei una xarxa de 122 km del seu model \xc2\xabRegi-Citadis\xc2\xbb entre Kassel i Warburg, als Pa\xc3\xafsos Baixos entre l'Haia  i Rotterdam, i una segona l\xc3\xadnia entre l'Haia  i Zoetermeer. El model Regi Citadis ha estat substitu\xc3\xaft per Citadis Dualis, redissenyat per funcionar en la mateixa l\xc3\xadnia de trens regionals."